DA Den Europæiske Unions Tidende C 379/9

Domstolens dom (Sjette Afdeling) af 18. oktober 2012 — Rosanna Valenza (sag C-302/11 og sag C-304/11), Maria Laura Altavista (sag C-303/11) og Laura Marsella, Simonetta Schettini og Sabrina Tomassini (sag C-305/11) mod Autorità Garante della Concorrenza e del Mercato (anmodning om præjudiciel afgørelse fra Consiglio di Stato — Italien)

(Forenede sager C-302/11 — C-305/11) (1)

(Socialpolitik - direktiv 1999/70/EF - rammeaftalen vedrørende tidsbegrænset ansættelse, der er indgået af EFS, UNICE og CEEP - § 4 - tidsbegrænsede ansættelseskontrakter inden for den offentlige sektor - national konkurrencemyndighed - stabiliseringsprocedure - rekruttering af personer med tidsbegrænset ansættelse som fastansatte tjenestemænd uden offentlig udvælgelsesprøve - beregning af anciennitet - fuldstændig mangel på hensyntagen til tjenesteperioder, der er tilbagelagt inden for rammerne af tidsbegrænsede ansættelseskontrakter - princippet om forbud mod forskelsbehandling)

2012/C 379/15

Processprog: italiensk

Den forelæggende ret

Consiglio di Stato

Parter i hovedsagen

Sagsøgere: Rosanna Valenza (sag C-302/11 og sag C-304/11), Maria Laura Altavista (sag C-303/11) og Laura Marsella, Simonetta Schettini og Sabrina Tomassini (sag C-305/11)

Sagsøgt: Autorità Garante della Concorrenza e del Mercato

Sagens genstand

Anmodning om præjudiciel afgørelse — Consiglio di Stato — fortolkning af § 4 og 5 i bilaget til Rådets direktiv 1999/70/EF af 28. juni 1999 om rammeaftalen vedrørende tidsbegrænset ansættelse, der er indgået af EFS, UNICE og CEEP (EFT L 175, s. 43) — nationale bestemmelser, der giver den offentlige forvaltning mulighed for, som en undtagelse til princippet om ansættelse af offentlige ansatte på grundlag af offentlige udvælgelsesprøver, at indgå tidsubegrænsede ansættelseskontrakter med arbejdstagere, der allerede er ansat hos den offentlige forvaltning på tidsbegrænsede ansættelseskontrakter — ingen hensyntagen til den anciennitet, der er opnået på grundlag af den tidligere tidsbegrænsede kontrakt, selv i tilfælde af en uafbrudt fortsættelse af ansættelsesforholdet.

Konklusion

§ 4 i rammeaftalen vedrørende tidsbegrænset ansættelse, der blev indgået den 18. marts 1999, og som er knyttet som bilag til Rådets direktiv 1999/70/EF af 28. juni 1999 om rammeaftalen vedrørende tidsbegrænset ansættelse, der er indgået af EFS, UNICE og CEEP, skal fortolkes således, at den er til hinder for nationale retsforskrifter som de i hovedsagen omhandlede, der fuldstændigt udelukker hensyntagen til de tjenesteperioder, der er tilbagelagt af en tidsbegrænset ansat ved en offentlig myndighed, ved beregningen af sidstnævntes anciennitet i forbindelse med vedkommendes tidsubegrænsede ansættelse ved samme myndighed som fastansat tjenestemand inden for rammerne af en særlig procedure vedrørende stabilisering af arbejdsforholdet, med mindre denne udelukkelse er begrundet i »objektive forhold« som omhandlet i bestemmelsens stk. 1 og/eller stk. 4. Den omstændighed alene, at den midlertidigt ansatte har tilbagelagt tjenesteperioderne på grundlag af en tidsbegrænset ansættelseskontrakt eller et tidsbegrænset ansættelsesforhold, udgør ikke et sådant objektivt forhold.

(1) EUT C 252 af 27.8.2011.